RÅDETS RESOLUTION

af 17. december 1999

om udvikling af nye arbejdsmetoder for europæisk samarbejde inden for uddannelse og erhvervsuddannelse "Ind i det nye årtusind"

(2000/C 8/04)

RÅDET FOR DEN EUROPÆISKE UNION -

1. SOM NOTERER SIG, at Fællesskabet i henhold til traktaten om oprettelse af Det Europæiske Fællesskab skal bidrage til udviklingen af et højt uddannelsesniveau ved at fremme samarbejdet mellem medlemsstaterne og om nødvendigt ved at støtte og supplere disses aktiviteter med respekt for nærhedsprincippet og de enkelte medlemsstaters ansvar for indhold og opbygning af deres egne uddannelsessystemer. Samtidig har Kommissionen initiativretten på Fællesskabets kompetenceområder,

2. SOM NOTERER SIG, at både Amsterdam-traktaten og EU's Agenda 2000-dokument har ført til, at uddannelse har fået øget betydning i færdigheds-og videnrelaterede politikker, herunder dem som medvirker til at forbedre den økonomiske konkurrenceevne og beskæftigelsen i Den Europæiske Union; at udvikling af et kundskabernes Europa og fremme af livslang uddannelse er blevet fælles overordnede mål,

3. SOM ER SIG BEVIDST, at Socrates- og Leonardo da Vinci-programmerne fortsat vil være de vigtigste samarbejdsinstrumenter inden for uddannelse og erhvervsuddannelse i Europa; det er imidlertid blevet klart, at det politiske samarbejde på europæisk plan skal styrkes. Med henblik herpå er det nødvendigt at udvikle nye arbejdsmetoder for Rådet inden for uddannelse og erhvervsuddannelse, således at effektiviteten i Rådets arbejde kan forbedres yderligere,

4. BETONER nødvendigheden af en sammenhængende indsats på fællesskabsplan inden for uddannelse og erhvervsuddannelse, og mener at samarbejde på disse områder kan styrkes ved at fastlægge strukturerede retningslinjer for politiske drøftelser og aktiviteter i de kommende år;

5. MENER, at fremtidigt arbejde inden for uddannelse og erhvervsuddannelse kan tilrettelægges efter en "rolling agenda", der er baseret på højt prioriterede emner, som regelmæssigt sættes på Rådets dagsorden, og som derfor kan strække sig over flere formandskaber. Disse prioriterede emner drøftes efter en cyklisk model bestående af fleksible trin:

- Rådet drøfter prioriterede emner af fælles interesse - forelagt af enten medlemsstaterne eller Kommissionen - og beslutter i givet fald, hvordan de enkelte emner skal fremmes

- medlemsstaterne opfordres til at informere Kommissionen om relevante politiske initiativer og eksempler på bedste praksis på nationalt plan vedrørende de vedtagne prioriterede emner

- Kommissionen forelægger Rådet en sammenfattende analyse af medlemsstaternes oplysninger. Analysen skal også omhandle relevante fællesskabsinitiativer.

- Rådet tager stilling til Kommissionens analyse og vedtager eventuelle fremtidige initiativer;

6. BETONER, at sådanne retninglinjer først og fremmest har til formål at tilvejebringe større kontinuitet og effektivitet samt en forstærket politisk betydning af EF-samarbejde inden for uddannelse og erhvervsuddannelse. De nye retningslinjer for samarbejde vil muliggøre en mere effektiv udveksling af informationer og god praksis. De vil endvidere kunne medvirke til øget synergi mellem europæisk samarbejde inden for uddannelse og erhvervsuddannelse og andre relevante politikområder;

7. UNDERSTREGER formandskabets centrale rolle i gennemførelsen af "rolling agenda"-modellen, især ved at sikre kontinuitet og ved at opretholde dynamikken i processen;

8. BETONER, at denne grundlæggende model og dens komponenter skal gennemføres under fuld hensyntagen til Kommissionens beføjelser. Den skal anvendes med smidighed og være åben for nye politiske udviklingsmønstre alt efter tilfældet;

9. FREMHÆVER vigtigheden af at Europa-Parlamentet regelmæssigt underrettes om drøftelserne og de opnåede fremskridt inden for "rolling agenda"-modellen;

10. MENER, at den nye samarbejdsramme skal iværksættes på visse politikområder fra begyndelsen af 2000, især hvor de grundlæggende elementer af en "rolling agenda" allerede findes, jf. bilaget;

11. OPFORDRER Kommissionen til i samarbejde med medlemsstaterne at træffe nærmere foranstaltninger til fremme af "rolling agenda"-modellen.

BILAG

FORSLAG TIL EMNER DER KAN OVERVEJES INDEN FOR "ROLLING AGENDA"-MODELLEN

Inden for livslang uddannelse i bredere forstand kan ovennævnte samarbejdsramme i første instans især anvendes på følgende områder:

- Uddannelsens og erhvervsuddannelsens rolle i beskæftigelsespolitikker

- Udvikling af uddannelsens og erhvervsuddannelsens kvalitet på alle niveauer

- Fremme af mobilitet, herunder anerkendelse af kvalifikationer og studieperioder

Andre samarbejdsområder vil blive undersøgt regelmæssigt under hensyntagen til relevante politiske udviklingsmønstre i de kommende år.